U-I-167/08
Natisni
Opravilna št.:
U-I-167/08
Datum odločitve:
1. 4. 2010
ECLI:
ECLI:SI:USRS:2010:U.I.167.08
Akt:
Kazenski zakonik (Uradni list RS, št. 95/04 – uradno prečiščeno besedilo) (KZ), 1.  odst. 174. čl.
Kazenski zakonik (Uradni list RS, št. 55/08, 66/08 – popr. in 39/09) (KZ), 42. čl., 163. čl. in 254. čl.
Izrek:
Pobuda za začetek postopka za oceno ustavnosti prvega odstavka 174. člena Kazenskega zakonika (Uradni list RS, št. 95/04 – uradno prečiščeno besedilo), 42., 163. in 254. člena Kazenskega zakonika (Uradni list RS, št. 55/08, 66/08 – popr. in 39/09) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.51.5 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Alexander von Thurn Taxis, Ljubljana in družba Alexander von Thurn Taxis,  k. d., Ljubljana
Datum vloge:
16. 6. 2008
Vrsta odločitve:
sklep
Vrsta rešitve:
zavrženje
Dokument:
US29072
Dokument v PDF obliki:
U-I-167-08.pdf
132 KB
Prenesite datoteko
U-I-167/08-10
1. 4. 2010
SKLEP
Ustavno sodišče je v postopku za preizkus pobude Alexandra von Thurn Taxisa, Ljubljana, in družbe Alexander von Thurn Taxis,  k. d., Ljubljana, ki jo zastopa Alexander von Thurn Taxis, na seji 1. aprila 2010
sklenilo:
Pobuda za začetek postopka za oceno ustavnosti prvega odstavka 174. člena Kazenskega zakonika (Uradni list RS, št. 95/04 – uradno prečiščeno besedilo), 42., 163. in 254. člena Kazenskega zakonika (Uradni list RS, št. 55/08, 66/08 – popr. in 39/09) se zavrže.
Obrazložitev
1. Pobudnika izpodbijata v izreku tega sklepa navedena akta. Zatrjujeta, da sta prvi odstavek 174. člena Kazenskega zakonika (v nadaljevanju KZ) ter 163. člen novega Kazenskega zakonika (v nadaljevanju KZ-1) v neskladju z 2., 8., s 15. in z 39. členom Ustave ter v neskladju z 9. in 10. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP). Zatrjujeta tudi, da sta 42. in 254. člen KZ-1 v neskladju z 2. in 8. členom, z drugim odstavkom 14. člena in s 74. členom Ustave ter s 43., z 49. in s 50. členom "Pogodbe EU" (pravilno: Pogodbe o ustanovitvi Evropske skupnosti, prečiščeno besedilo, UL C 321, 29. 12. 2006 in Uradni list RS, št. 27, MP, št. 7/04 – v nadaljevanju ES). Izpodbijane določbe naj bi neposredno posegale v pravice pobudnikov. Za izkazovanje pravnega interesa naj ne bi bilo treba storiti kaznivega dejanja. Ustavnemu sodišču predlagata, naj ugotovi neskladje izpodbijanih določb z Ustavo, EKČP in ES.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora pobudnik izkazati, da bo morebitna ugoditev pobudi privedla do izboljšanja njegovega pravnega položaja.
3. Izpodbijani prvi odstavek 174. člena KZ je prenehal veljati z uveljavitvijo KZ-1, to je 1. 11. 2008. Na podlagi drugega odstavka 47. člena ZUstS lahko Ustavno sodišče presoja predpise, ki so po vloženi pobudi prenehali veljati ali so bili spremenjeni ali dopolnjeni, če niso bile odpravljene posledice njihove protiustavnosti (prvi odstavek 47. člena ZUstS). Pobudnik mora za presojo takega predpisa izkazati pravovarstveno potrebo.
4. Izpodbijane določbe KZ in KZ-1 ne učinkujejo neposredno. Dejstvo, da so predmet izpodbijanja kazenskopravne norme, ki v obliki pravne prepovedi učinkujejo na širok krog subjektov, ne pomeni, da neposredno posegajo v pravice, pravne interese ali pravni položaj pobudnikov v smislu drugega odstavka 24. člena ZUstS. To velja tudi za novo inkriminacijo, ki je vsebovana v 254. členu KZ-1. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Podobno stališče je Ustavno sodišče zavzelo glede predpisa, ki je bodisi prenehal veljati že pred vložitvijo pobude bodisi po vložitvi pobude v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87). Iz razlogov, ki so navedeni v citiranih sklepih, pobudnika ne izkazujeta pravnega interesa oziroma pravovarstvene potrebe za začetek postopka za oceno ustavnosti izpodbijanih zakonskih določb. Zato je Ustavno sodišče pobudo zavrglo.
5. V skladu s stališčem, ki ga je Ustavno sodišče sprejelo v sklepu št. Up-3427/07, U-I-287/07 z dne 6. 11. 2008, Ustavno sodišče ni odgovarjalo na vloge pobudnikov z dne 29. 7. 2008 in 16. 10. 2008, s katerimi sta zahtevala izločitev vseh sodnikov Ustavnega sodišča.
6. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik